শনিবার বেহালার ফকির পাড়ার একটি বাড়ি থেকে বৃদ্ধার মৃতদেহ উদ্ধার করে পুলিশ। পাড়ার লোকজনের অভিযোগ ছিল ৬৭ বছরের শিপ্রা ভট্টাচার্যের উপরে মানসিক ও শারীরিক অত্যাচার করত মেয়ে কাবেরী ভট্টাচার্য এবং জামাই অনুপম ভট্টাচার্য। কিন্তু তাদের দাবি ছিল, শিপ্রাদেবী আত্মহত্যা করেছেন এবং সকাল বেলা পাড়ার লোক ডেকে দরজা ভেঙে তাঁর ঘরে ঢুকতে হয়। ঘটনার জেরে এই দিন কাবেরী ভট্টাচার্য ও অনুপম ভট্টাচার্যকে আটক করে পর্ণশ্রী থানার পুলিশ। 

এই বিষয়ে অন্যান্য খবর

বৃদ্ধার রহস্যমৃত্যু! সন্দেহের তির কার দিকে জানতে দেখুন ভিডিও


শিপ্রাদেবীর মেয়ে ও জামাইকে জিজ্ঞাসাবাদ করে পুলিশের প্রাথমিক অনুমান শিপ্রাদেবীকে শ্বাসরোধ করে খুন করা হয়েছে। এ ছাড়া কাবেরী ভট্টাচার্য এবং অনুপম ভট্টাচার্যকে আলাদা ভাবে জিজ্ঞাসাবাদ করার পরে, দু’জনের বয়ানে অসংগতি পেয়েছে পুলিশ। এর জেরে রবিবার, পর্ণশ্রী থানার পুলিশ মেয়ে জামাইকে গ্রেফতার করেছে। 
প্রসঙ্গত, শনিবার শিপ্রাদেবীর মৃতদেহ উদ্ধার হওয়ার পরে পাড়ার লোক ও আত্মীয়দের একটি সুইসাইড নোট দেখায় কাবেরী ভট্টাচার্য। কিন্তু পুলিশ এলে, সে সুইসাইড নোটের কথা লুকিয়ে যায়। আর তাই পাড়ার বাসিন্দাদের দাবি, ওই সুইসাইড নোট মেয়ে নিজেই লিখেছিল। 
শিপ্রাদেবীকে শ্বাসরোধ করে খুন করা হয়েছে, প্রাথমিক তদন্ত থেকে তা বোঝা গেলেও, এখনও পরিষ্কার নয়, ঠিক কী ভাবে শ্বাসরোধ করে খুন করা হয়েছে তাঁকে। পর্ণশ্রী থানার পুলিশ ঘটনার তদন্ত চালাচ্ছে।